ADVANC น่าเก็บก่อนขึ้น XD รอดักปันผล 3.30 บ./หุ้น ยีลด์สูง 4%
ADVANC น่าเก็บก่อนขึ้น XD รอดักปันผล 3.30 บ./หุ้น ยีลด์สูง 4%
14 ก.พ. 2562

“ข่าวหุ้นธุรกิจออนไลน์” ได้ดำเนินการสำรวจข้อมูลและบทวิเคราะห์หุ้นบริษัท แอดวานซ์ อินโฟร์ เซอร์วิส จำกัด (มหาชน) หรือ หุ้น ADVANC หลังบริษัทประกาศจ่ายปันผลงวดดำเนินงานวันที่ 1 ก.ค. 2561 ถึงวันที่ 31 ธ.ค. 2561 เป็นเงินสด 3.30 บาทต่อหุ้น โดยกำหนดขึ้นเครื่องหมาย XD วันที่ 20 ก.พ.2562 และมีกำหนดจ่ายเงินปันผลในวันที่ 18 เม.ย.2562
โดยจากการสำรวจข้อมูลค่าสถิติ ล่าสุด ณ วันที่ 12 ก.พ.2562 พบว่า ADVANC มีอัตราส่วนเงินปันผลตอบแทน (Dividend Yield) อยู่ที่ 3.91% ส่วนราคาหุ้น ADVANC ปิดตลาดวานนี้ (13 ก.พ.) อยู่ที่ 182 บาท บวก 1 บาท หรือ 0.55% สูงสุดที่ 182.50 บาท ต่ำสุดที่ 181 บาท ด้วยมูลค่าซื้อขาย 767.32 ล้านบาท และยังมีอัพไซด์จากราคาเป้าหมาย 216 บาท อยู่ 18.68%
ด้าน นักวิเคราะห์ บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” หุ้น ADVANC ประเมินราคาเป้าหมาย 216 บาท/หุ้น โดยคาดรายได้หลักโตเป็นเลขหลักเดียวระดับกลาง ผู้บริหารให้ Guidance ว่ารายได้บริการ (ไม่รวม IC) และรายได้ค่าเช่าอุปกรณ์จะเติบโต 4-6% ในปี 2562 ส่วนธุรกิจมือถือจะขยายส่วน Post-paid เพิ่มขึ้น ด้าน FBB จะเน้น Fixed-mobile-content (FMC) เพื่อขยายลูกค้าใหม่ ตั้งเป้าลูกค้า FBB 1 ล้านรายในสิ้นปี 62 (จาก 0.73 ล้านรายในสิ้นปี 61)
ขณะที่ค่าใช้จ่ายการตลาดยังสูงแต่ใช้เงินลงทุนน้อยลงจากปี 2560  มีค่าใช้จ่ายการตลาดสูงต่อในปี 2562 เพื่อรักษาฐานลูกค้าเดิม และเพิ่มรายได้จากแต่ละครัวเรือนให้มากขึ้น และขยายลูกค้าใหม่ แต่การใช้เงินลงทุนลดลง เพราะ Peak ไปแล้วในปี 2560 ที่ลงทุนอุปกรณ์ 4G จำนวนมาก โดยในปี 2561 ใช้เงินลงทุน (ไม่รวมค่าใบอนุญาต) 23 พันล้านบาท ลดลงจากปี 2560 ที่ 35 พันล้านบาท ส่วนปี 2562 ตั้งไว้ที่ 20-25 พันล้านบาท
ส่วน นักวิเคราะห์ บล.บัวหลวง ระบุในบทวิเคราะห์ แนะนำ “ซื้อ” หุ้น ADVANC ประเมินราคาเป้าหมาย 215 บาท/หุ้น เนื่องจากอัตราผลตอบแทนจากเงินปันผลในระดับที่ดี และการคาดการณ์กำไรหลักฟื้นตัวในช่วงครึ่งหลังของปี 2562 
ทั้งนี้ ADVANC ตั้งเป้ารายได้บริการหลัก (ที่ไม่รวมไอซีและค่าเช่าอุปกรณ์) เติบโต 5% ในปี 2562 โดยมุ่งเน้นที่จะแข่งขันเพื่อให้ได้ส่วนแบ่งการตลาดกลับคืนมาในระดับหนึ่ง และรักษาหรือขยายขนาดของธุรกิจหลักของบริษัท ถ้าหากแบ่งแยกตามหน่วยธุรกิจ บริษัทตั้งเป้าอัตราการเติบโตที่ 1-3%
สำหรับรายได้จากธุรกิจโทรศัพท์เคลื่อนที่ โดยคำนวณผลกระทบจากการแข่งขัน ณ ระดับปัจจุบันเข้าไปแล้วและผลกระทบทางบวกจากการหยุดให้โปรโมชั่นความเร็วคงที่ที่ไม่จำกัดการใช้งานทั้งหมดในไตรมาส 4/61 สำหรับธุรกิจบรอดแบนด์ประจำที่ บริษัทตั้งเป้าผู้ใช้งานบรอดแบนด์ประจำที่สะสมที่ 1 ล้านราย ณ สิ้นปี 2562 หรือคิดเป็นจำนวนลูกค้าบรอดแบนด์ประจำที่รายใหม่สุทธิจำนวน 2.7 แสนรายในปี 2562 (ซึ่งถือว่าสูงกว่า 2.09 แสนรายในปี 2561)
โดยผ่านกลยุทธ์การทำตลาดคอนเวอร์เจ้นซ์ระหว่างธุรกิจโทรศัพท์เคลื่อนที่และธุรกิจบรอดแบนด์ประจำที่ โดยมุ่งเน้นการเพิ่มรายได้เฉลี่ยต่อครัวเรือนจากการให้ความสำคัญต่อฐานลูกค้าโทรศัพท์เคลื่อนที่ที่มีอัตราการใช้งานในระดับสูงและการปรับการใช้งานให้เข้ากับแต่ละครัวเรือน บริษัทตั้งเป้าส่วนแบ่งตลาดของจำนวนผู้ใช้บริการธุรกิจบรอดแบนด์ประจำที่ที่ 10% ในปี 2562 (เพิ่มขึ้นจาก 8% ณ ปัจจุบัน)
สำหรับในปี 2562 มีปัจจัยบวกจากผลประโยชน์ร่วมที่จะได้รับจาก CSL ไม่ว่าจะเป็นศูนย์บริการข้อมูลคลาวด์ บริการการจัดการด้านไอซี่ที และบริการโซลูชั่นของหน่วยงานองค์กรด้านอื่นๆ EBITDA มาร์จิ้นมีแนวโน้มทรงตัวในปี 2562 (ซึ่งน่าจะใกล้เคียงกับ 43.5%) เนื่องจากการควบคุมค่าใช้จ่ายในการดำเนินงานที่ดีมากขึ้นซึ่งมีแนวโน้มที่จะถูกกลบด้วยเป้าของค่าใช้จ่ายด้านการตลาดและต้นทุนด้านโครงข่ายที่เพิ่มสูงขึ้น เป้าของงบลงทุนอยู่ที่ 2-2.5 หมื่นล้านบาทในปี 2562 (ซึ่งถือว่าใกล้เคียงกับปี 2561)
ทั้งนี้ปัจจุบัน บล.บัวหลวง ประมาณการรายได้บริการหลักมีแนวโน้มเติบโต 5.3% งบลงทุนอยู่ที่ 2.7 หมื่นล้านบาท และ EBITDA มาร์จิ้นที่ 44.6% สำหรับในปี 2562 และด้วยเป้าผลการดำเนินงานข้างต้นสำหรับในปี 2562 คาดว่ากำไรสุทธิของ ADVANC มีแนวโน้มกลับมาเพิ่มขึ้นเมื่อเทียบจากปีก่อนในช่วงครึ่งหลังของปี 2562 